จัดระบบนำส่ง ผู้ติดเชื้อโควิด-19 กลับไปรักษายังภูมิลำเนา ล่าสุดส่งกลับไปแล้วกว่า 80 ราย
นายแพทย์จเด็จ ธรรมธัชอารี เลขาธิการสํานักงานหลักประกันสุขภาพแห่งชาติ หรือ สปสช. กล่าวว่า สปสช. ร่วมกับกระทรวงคมนาคมและหน่วยงานที่เกี่ยวข้องจัดระบบการนำส่งผู้ติดเชื้อโควิด-19 กลับภูมิลำเนา สำหรับผู้ป่วยที่ต้องการเดินทางกลับไปรักษายังภูมิลำเนาจะประสานงานกับโรงพยาบาลปลายทางว่ามีความพร้อมรับหรือไม่กรณีไม่ทราบข้อมูลโรงพยาบาลปลายทางให้สอบถามสายด่วน 1330 กด 15 พร้อมโรงพยาบาลปลายทางมีความพร้อมรับ สปสช.จะประสานจัดหารถรับส่งผู้ป่วยให้ เบื้องต้นส่งกลับไปแล้วจำนวน 82 ราย กรณีโรงพยาบาลภูมิลำเนาไม่พร้อมรับ จะประสานงานโรงพยาบาลต่างอำเภอ หรือจังหวัดที่ใกล้เคียง หากไม่มีเตียงรองรับแนะนำการรักษาตัวที่บ้าน (Home Isolation) และศูนย์พักคอย (Community Isolation) สำหรับข้อมูลผู้ป่วยที่รอรักษาในระบบขณะนี้มีจำนวนกว่า 14,000 คน โดยไปกระจายคลินิกชุมชนอบอุ่นและศูนย์พักคอยแล้ว 9,000 คน และอยู่ระหว่างรอศูนย์บริการรับผู้ป่วยที่จะดำเนินการลักษณะรักษาตัวที่บ้านอีกประมาณ 5,000 คน ยืนยันว่า แม้ผู้ป่วยจะรักษาตัวอยู่บ้านแต่จะมีบุคลากรทางการแพทย์โทรศัพท์ไปสอบถาม ทั้งยังมีเครื่องวัดอุณหภูมิ เครื่องวัดออกซิเจน อาหารและยาให้จนหายเป็นปกติเช่นเดียวกับการรักษาตัวในโรงพยาบาล ทั้งนี้ผู้ป่วยที่ต้องการเข้ารับการรักษาดังกล่าวสามารถสอบถามได้ที่สายด่วน หรือเว็บไซต์ของ สปสช. ได้ทันที